**ELŐTERJESZTÉS**

**Körmend Város Önkormányzata Képviselő-testületének 2023. december 14-i ülésére**

**Tárgy: Beszámoló a Körmend és Kistérsége Önkormányzati Társulás 2023. évi tevékenységéről**

Tisztelt Képviselő-testület!

**A Körmend és Kistérsége Önkormányzati Társulás (a továbbiakban Társulás) társulási megállapodásának 14. pontja alapján minden társult önkormányzat évente legalább egy alkalommal napirendjére tűzi a Társulás munkájáról elkészített beszámoló megtárgyalását.**

**A Társulási Tanács a 2023. évi döntéseit összefoglaló alábbi beszámoló önkormányzatok elé terjesztését hagyta jóvá:**

**A 2022. évi előirányzat és költségvetési határozat módosításával, valamint a 2023. évi költségvetési határozat megtárgyalásával kezdte meg a Társulási Tanács a feladatait.**

**Előirányzat módosítása a Társulásnál és a Körmendi Szociális Szolgáltató és Információs Központnál volt szükséges**. A Társulás kiadásait a személyi jellegű kifizetések, járulékok előirányzata, illetve a dologi kiadások között pedig az orvosok által számlázott ügyeleti díjak teszik ki.

2023. februári tanácsülésen az éves költségvetés tárgyalása kapcsán megállapításra került, hogy a Társulás feladataiban jelentős változás várható a 2023. évben. A védőnői és az ügyeleti szolgálatot az év során új fenntartó veszi át, így a Szociális Szolgáltató feladatellátását a védőnői szolgálat kiválása módosítja, a többi működési terület változatlanul ellátásra kerül. Bevételek a Nemzeti Egészségbiztosítási Alapkezelőtől átvett ügyeleti és védőnői tevékenység finanszírozásából, illetve a Rendőrség felé számlázott véralkohol vizsgálatok díjából adódnak. További bevétele a Körmend Város Önkormányzatától átvett központi támogatás, valamint a társulási tagoktól átvett pénzeszközök, melyeket a Társulás a társulási tagdíj és ügyeleti hozzájárulásokon kívül finanszírozás formájában átad a Szociális Szolgáltatónak.

A Szociális Szolgáltató bevételei az átvett finanszírozásból és ellátási díjakból tevődnek össze. Kiadásai nagyságát jelentősen meghatározza a közüzemi díjak és a vásárolt élelmezés kiadásainak növekedése. Az energiaköltségek csökkentése érdekében fokozottan figyelemmel kísérik a felhasználást. December hónapban a radiátorokra felszerelésre kerültek szabályozók, az optimális energiafelhasználás érdekében.

**2023. márciusi tanácsülésen, a Társulás** éves előirányzatai és a költségvetési határozat módosításáravolt szükség: az előirányzatokat növelni kellett. Elfogadásra került továbbá a 2023. évi közbeszerzési terv, a közbeszerzési törvény értelmében ugyanis március 31. napjáig éves összesített közbeszerzési tervet kötelesek készíteni az ajánlatkérők az adott évre tervezett közbeszerzéseikről. A Társulás és az általa fenntartott intézmény nem tervezett közbeszerzési eljárást a 2023. évre.

Tájékoztató jelleggel került napirendre, hogy az idei évben nagy mértékben kellett megemelni mindkét társulás esetében a hozzájárulás összegét. Ennek okai pl. az energiaárak, illetve az élelmiszerárak drasztikus emelkedése. A munkaszervezeti feladatot ellátó hivatal kollégái minden évben küldenek ki a településeknek egy megállapodást, amely az adott évre vonatkozó hozzájárulás összegéről és annak megfizetéséről szól. 2022-ben már megemelkedtek a költségek, azonban Körmend, mint gesztor önkormányzat nem kért pótbefizetést a társulás többi tagjától, vállalta ezt a plusz költséget. 2023. évben azonban nem állt módjában ezt átvállalni. Ezért kérték a településeket, hogy a társulási megállapodásban foglaltak szerint szíveskedjenek eleget tenni vállalt kötelezettségeiknek és a hozzájárulást megfizetni, ugyanis az intézmények működtetése kerülhet veszélybe.

**Ez év májusában tartott ülésen a 2022. évi költségvetési év zárszámadását tárgyalta meg a Társulási Tanács.** A Társulás feladatai közé tartozott az orvosi ügyeleti feladat ellátása, valamint a szociális intézmény fenntartása. A kiadások jelentős részét az ügyelet személyi jellegű kifizetései és járulékai, valamint az orvosok által számlázott ügyeleti díjak, továbbá a diszpécserszolgáltatásért fizetett díj, illetve a közüzemi kiadások jelentik. Bevétel a Rendőrség felé számlázott vér-alkohol és kábítószer vizsgálatok díjából adódik, ami növekvő tendenciát mutat. További bevétele a Körmend Város Önkormányzatától átvett központi támogatás, valamint a társulási tagoktól átvett pénzeszközök, melyeket a tagdíj és ügyeleti támogatáson kívül finanszírozás formájában átad a szociális intézménynek.

A Szociális Szolgáltató bevételei az átvett finanszírozásból és ellátási díjakból tevődnek össze. Kiadásai nagy része személyi jellegű kiadás és ezek járulékai. A dologi kiadások nagy részét a vásárolt élelmezés, illetve a 2022-ben jelentősen megemelkedett közüzemi díjak teszik ki.

2022-ben a Magyar Államkincstár és a NAV is végzett ellenőrzéseket a Szociális Szolgáltatónál, melyek során az állapították meg, hogy az intézmény szabályosan működik. A Társulás és az intézmény 2022-ben a meghatározott költségvetés keretein belül racionálisan gazdálkodott.

2023. évi előirányzat és költségvetési határozat módosítása ismételten szükségessé vált mind a Társulás, mind a Szociális Szolgáltató esetében.A Társulás esetében az előirányzatokat növelni kellett a kötött felhasználású normatíva átvétel miatt.A bevételek összetételében pedig szükséges volt átvezetni az év közbeni normatíva emelkedést, amelynek következtében csökken a települési hozzájárulás, a kiadások változatlan szintje mellett.

Mivel a tervezettel ellentétben nem történt meg az ügyeleti szolgálat átvétele 2023. május 1-jén, ezért szükséges volt a költségvetés kiadási és bevételi előirányzatait módosítani. Ezzel a módosítással egész évre megtervezésre került az ügyeleti szolgálat működtetése.

A 2022. évi zárszámadásnak megfelelően szükséges volt az előző évi pénzmaradvány nyilvántartásba vétele és ehhez kapcsolódóan az előirányzatok módosítása.

A fenntartott intézménynél a kötött felhasználású normatíva miatt nőtt a dologi és az irányítószervi előirányzat, a fejlesztő foglalkoztatás többlettámogatása következtében emelkedett a személyi juttatás és járulék előirányzat, a 2022. évi zárszámadásnak megfelelően szükséges volt az előző évi pénzmaradvány nyilvántartásba vétele és ehhez kapcsolódóan az előirányzatok módosítása, továbbá tárgyi eszközök beszerzésére került forrás biztosításra a dologi kiadásokból történő átcsoportosítással.

A Társulás a májusi ülésen elfogadta a 2022. évi belső ellenőrzési feladatok teljesítéséről szóló beszámolót is.

A Társulás jóváhagyta továbbá a Körmendi Szociális Szolgáltató és Információs Központ 2022. évi szakmai beszámolóját. Az intézmény vezetője minden évben beszámol a fenntartó Társulásnak a Körmendi Szociális Szolgáltató és Információs Központ szakmai tevékenységéről.

További napirendi pontként a Társulás elfogadta a vezetői nyilatkozatot a belső kontrollrendszer működéséről, melyet jogszabály ír elő a költségvetési szervek vezetői részére. És ezt a nyilatkozatukat az éves költségvetési beszámolóval együtt meg kellett küldeniük az irányító szerv részére, aki azt jóváhagyja vagy a költségvetési szerv vezetőjét intézkedési terv készítésére kötelezi.

Szociális ellátások térítési díjainak jóváhagyásával folytatódott a társulási ülés. Tekintettel arra, hogy a Társulás nem jogosult rendeletalkotásra, ezért a társulási megállapodás értelmében a székhely önkormányzat, Körmend képviselő-testülete alkotta meg a rendeletet a térítési díjakról.

Az idei évben is megtörtént ennek a rendeletnek a felülvizsgálata, a Körmendi Szociális Szolgáltató és Információs Központ az elfogadott költségvetés ismeretében elkészítette javaslatát a térítési díjak emelésére vonatkozóan. Az alacsonyabb jövedelemkategóriákban nem történt emelés, a magasabb jövedelem kategóriák esetében pedig kb.10-150,- Ft az emelkedés.

A Tanácsülés májusi ülésére érkezett a szakdolgozók háziorvosi ügyelet – óradíjemelés iránti kérelme. Az orvosi ügyelet szakdolgozói kéréssel fordultak a Társuláshoz arra vonatkozóan, hogy a megbízási díjuk kerüljön emelésre.

Az év eleji információk alapján az ügyelet biztosítását május 1. napjával vette volna át az Országos Mentőszolgálat, ezért a költségvetés tervezése során nem került tervezésre a települések részéről befizetendő hozzájárulás, hiszen a maradványból finanszírozható lett volna az ellátás az év első négy hónapjában. Azonban az átvételt elhalasztották december 1-ig, így a költségvetési határozat módosítása is szükséges volt. Annak értelmében a településeknek 54 Ft/fő/hó ügyeleti hozzájárulást kell fizetni. Körmend és Kistérsége Önkormányzati Társulás Tanácsa az orvosi ügyeletet teljesítő asszisztensek és gépjárművezetők óradíjait 2023. július 1. napjával kezdődően megemelte.

A Társulás 2023. szeptemberében tartott ülésen szintén a 2023. évi előirányzat és költségvetési határozat módosításával kezdődött. Az előirányzatokat mind a Társulás, mind a Szociális Szolgáltató esetében módosítani volt szükséges a következők miatt: egyrészt az előirányzatok növelése volt szükséges a Társulásnál és a fenntartott intézménynél is az ágazati összevont pótlék, valamint az egy dolgozót érintő egészségügyi kiegészítő pótlék miatt. Másrészt a Slachta Margit Nemzeti Szociálpolitikai Intézet a fejlesztő foglalkoztatás feladat végzésére többlettámogatást biztosított, amelyeket szintén át kellett vezetni. Módosítás volt szükséges továbbá a védőnői feladatellátás kapcsán is. 2023. július 1-től ugyanis a védőnői szolgálat család- és nővédelmi egészségügyi gondozás feladata a Markusovszky Oktatókórház fenntartásába került, az ifjúság-egészségügyi gondozás azonban az előzetes tervekkel ellentétben nem került átadásra, a feladatot továbbra is a Társulás látja el, ezért volt szükséges az előirányzatok emelése a Nemzeti Egészségbiztosítási Alapkezelő által biztosított forrás terhére. Átvezetésre került továbbá az előirányzatokon a Társulás május 24-i tanácsülésén elfogadott, ügyeleti óradíjemelés is.

A Társulás ismét tárgyalta az ügyeleti óradíjak emelése iránti kérelmet. A Társulás a májusi tanácsülésen egy kisebb mértékű emelést fogadott el az ügyeleti szakdolgozók (asszisztensek és gépjárművezetők) óradíjait illetően. Miután az óradíjemelésről szóló határozatról tájékoztatást kaptak az ügyeleti dolgozók, közülük heten az emelés mértékét olyannyira nem tartották elfogadhatónak, hogy felmondták a megbízási szerződésüket. Ezt követően egy levelet juttattak el a Társuláshoz, melyben arról tájékoztattak, hogy ha nagyjából duplájára emeli a Társulás a megbízási díjukat, visszavonják a felmondásukat. Kevés szakdolgozó maradt az ügyeleten, azonban Ügyeletvezető Úrnak és az ügyeleten maradó kollégáinak sikerült megállapodni 3 asszisztenssel és 1 gépjárművezetővel, akik vállalták, hogy besegítenek az ügyeleti feladatellátásban mindaddig, míg a feladatot át nem veszi a Mentőszolgálat. Így a feladatellátás az utolsó pár hónapra megoldódott. Az egyik ügyeleti dolgozó azzal a kéréssel fordult a Társuláshoz, hogy méltányolják az ügyeleten maradt dolgozók kitartását, hiszen ők vállalják, hogy ellátják a feladatot november végéig úgyis, hogy többlet órákat kell vállalniuk. Kérte a Társulástól az ott maradt dolgozók részére történő – kisebb mértékű – óradíjemelés elfogadását. A Társulás Tanácsa a központi háziorvosi ügyeleten feladatot teljesítő asszisztensek és gépjárművezetők óradíját 2023. szeptember 1. napjától kezdődően 350,- Ft-tal megemelte.

**Összességében megállapítható, hogy a Társulás az idei évben is racionálisan gazdálkodott, és a két legnagyobb feladatot (Körmendi Szociális Szolgáltató és Információs Központ fenntartása és a háziorvosi ügyelet működtetése) jó színvonalon, az év közben felmerülő nehézségek ellenére is az ellátottak elégedettségével találkozva igyekszik teljesíteni.**

Kérem a tisztelt Képviselő-testületet, hogy az előterjesztésben foglaltakat tárgyalja meg és a határozati javaslatot támogassa.

**HATÁROZATI JAVASLAT**

Körmend Város Önkormányzata Képviselő-testülete a Körmend és Kistérsége Önkormányzati Társulás 2023. évi tevékenységéről szóló beszámolót elfogadja.

Körmend, 2023. november 30.

**Bebes István**

**polgármester**